Diari Oficial de la Generalitat Valenciana


Sumari del DOGV 4968, del 17-03-2005 (2005/2924)

ORDE d'1 de març de 2005, de la Conselleria d'Empresa, Universitat i Ciència, per la qual es determinen diumenges i dies festius hàbils per a la pràctica comercial en l'exercici 2005.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4968

Data del DOGV
:   17-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2924


Data del document
:   01-03-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * vacances
    * dia festiu
    * horari comercial

ORDE d'1 de març de 2005, de la Conselleria d'Empresa, Universitat i Ciència, per la qual es determinen diumenges i dies festius hàbils per a la pràctica comercial en l'exercici 2005. [2005/2924]
  
La Llei 1/2004, de 21 de desembre, d'Horaris Comercials, establix, en aplicació de l'article 149.1.13 de la Constitució Espanyola, noves bases generals a què ha de subjectar-se la regulació dels horaris comercials per les Comunitats Autònomes.
  
El contingut de la nova legislació bàsica en la matèria d'horaris comercials fa necessària una modificació de la legislació valenciana, composta per la Llei 8/1997, de 9 de desembre, de la Generalitat Valenciana, d'Horaris Comercials de la Comunitat Valenciana modificada per les Lleis 10/1998 de 28 de desembre i Llei 11/2000, de 28 de desembre, de Mesures Fiscals, de Gestió Administrativa i d'Organització de la Generalitat Valenciana.
  
Havent-se iniciat la tramitació per a la promulgació del text legal que adapte la normativa valenciana als nous principis bàsics, es fa necessari disposar l'habilitació comercial d'aquells dies festius de l'exercici que, tot resultant d'atractiu comercial per als consumidors, siguen anteriors a la data previsible d'entrada en vigor de la nova Llei.
  
Per això, d'acord amb el procediment previst en l'article 5é de la Llei 8/1997, de 9 de desembre, modificat per la Llei 11/2000, de 28 de desembre, l'Observatori del Comerç Valencià, en sessió del ple celebrada el dia 23 de febrer de 2005, atenent a la proposta formulada pels representants dels consumidors en este, va adoptar l'acord sobre els diumenges i festius hàbils per a la pràctica comercial en l'exercici 2005/2006.
  
En conseqüència, vista la certificació emesa pel secretari de l'Observatori, i d'acord amb la normativa aplicable.
  
DECRETE
  
Primer
  
1. Durant el període que hi ha entre la data de publicació de la present Orde i el 30 de setembre de 2005, els establiments comercials ubicats a la Comunitat Valenciana podran obrir al públic els diumenges o festius que s'assenyalen a continuació:
  
- 24 de març de 2005
  
- 3 de juliol de 2005
  
2. L'expressada habilitació comercial s'entén sense perjuí de règims específics d'horaris comercials, legalment establits, a què puguen acollir-se els establiments comercials ubicats a la Comunitat Valenciana.
  
Segon
  
L'horari corresponent a cada diumenge i festiu habilitat comercialment serà lliurement fixat pel titular de l'establiment comercial, sense que puga excedir 12 hores d'obertura al públic.
  
Tercer
  
Els establiments comercials hauran d'informar adequadament el públic d'aquells diumenges i festius, d'entre els habilitats, que romandran oberts.
  
Quart
  
Els diumenges o festius que s'habiliten per mitjà de la present Orde tenen la condició de dies a compte respecte als que s'establisquen definitivament, per a la totalitat de l'exercici comercial, com a conseqüència de l'entrada en vigor de la nova legislació valenciana en matèria d'horaris comercials.
  
Cinqué
  
Esta orde tindrà efectes el dia de la seua publicació en el Diari Oficial de la Generalitat Valenciana.
  
València, 1 de març de 2005
  
El conseller d'Empresa, Universitat i Ciencia,